text: [{"text_idx": "#000001", "text": "Lestrarbo\u0301kin kom aftur til Kollafjar\u00f0ar"}, {"text_idx": "#000002", "text": "Serligt ha\u0301ti\u0301\u00f0arhald var a\u0301 Kollafjar\u00f0ar bo\u0301kasavni i\u0301 gja\u0301rkv\u00f8ldi\u00f0. Lestrarbo\u0301kin hja\u0301 Bernhardi dekni fra\u0301 1908 kom aftur til heimi\u00f0 eftir at hava veri\u00f0 a\u0301 fer\u00f0 b\u00e6\u00f0i til G\u00f8tu og Fuglafjar\u00f0ar"}, {"text_idx": "#000003", "text": "I\u0301 samband vi\u00f0 kollafjar\u00f0ardagarnar var\u00f0 skipa\u00f0 fyri einum serligum tiltaki a\u0301 Kollafjar\u00f0ar bo\u0301kasavni i\u0301 gja\u0301rkv\u00f8ldi\u00f0 (mikukv\u00f8ldi\u00f0), har gamla lestrarbo\u0301kin hja\u0301 Bernhardi Magnussen var\u00f0 handa\u00f0 Fornminnisfelagnum. Bjarni Djurholm og Petur Martin Petersen u\u0301r Fuglafir\u00f0i greiddu fra\u0301 um Bernhard og um hesa serligu lestrarbo\u0301kina."}, {"text_idx": "#000004", "text": "Bernhard Magnussen var deknur og organistur i\u0301 Kollafjar\u00f0ar kirkju i\u0301 38 a\u0301r. Lestrarbo\u0301kin er fra\u0301 1908. Gama myndin av Bernhardi vi\u00f0 lestrarbo\u0301kini er tikin oman fyri kirkjuna. Bernhard bu\u0301\u00f0i i\u0301 i\u0301bu\u0301\u00f0ini i\u0301 sku\u0301lanum fra\u0301 1890 til 1931. Og i\u0301 dag eru b\u00e6\u00f0i sku\u0301lin og i\u0301bu\u0301\u00f0in fornminnissavn. Sostatt kemur lestrarbo\u0301kin aftur i\u0301 sama bygning, har hon var fra\u0301 byrjan."}, {"text_idx": "#000005", "text": "Bernhard Magnussen, deknur og klokkari, vi\u00f0 lestrarbo\u0301kini"}, {"text_idx": "#000006", "text": "S\u00f8gan um, hvussu lestrarbo\u0301kin enda\u00f0i aftur i\u0301 Kollafir\u00f0i, er serst\u00f8k. Petra, ein do\u0301ttir Bernhard, giftist til Fuglafjar\u00f0ar vi\u00f0 S.P. Petersen (Pidda). Hon fekk lestrarbo\u0301kina eftir at pa\u0301pin var dey\u00f0ur."}, {"text_idx": "#000007", "text": "Fo\u0301r til G\u00f8tu sum arvur"}, {"text_idx": "#000009", "text": "Ta\u0301 Hj\u00f8rdis og Oddfri\u0301\u00f0ur vo\u0301ru dey\u00f0, vo\u0301r\u00f0u hu\u0301sini t\u00f8md. Bo\u0301kin enda\u00f0i ta\u0301 hja\u0301 Pa\u0301lli, sum iva\u00f0ist i\u0301, hvat hann skuldi gera vi\u00f0 hana. Hann lat ti\u0301 bo\u0301kina til Petur Martin Petersen i\u0301 Fuglafir\u00f0i, sum eigur o\u0301tal av bi\u0301blium, lestrarbo\u0301kum o.l., sum hann samlar uppa\u0301."}, {"text_idx": "#000010", "text": "A\u0301 eini familjustevnu a\u0301 Strondum, vo\u0301ru b\u00e6\u00f0i lestrarbo\u0301kin og myndin at si\u0301ggja, Petur Martin hev\u00f0i l\u00e6nt Pa\u0301lli bo\u0301kina til h\u00f8vi\u00f0. Ta\u0301 hugsa\u00f0i Pa\u0301ll, at kanska skuldi bo\u0301kin heldur veri\u00f0 i\u0301 Kollafir\u00f0i. Og Petur Martin vildi lata bo\u0301kina til savni\u00f0 i\u0301 Kollafir\u00f0i, treyta\u00f0 av, at savni\u00f0 vildi hava hana."}, {"text_idx": "#000011", "text": "Og mikukv\u00f8ldi\u00f0 var\u00f0 so gamla lestrarbo\u0301kin handa\u00f0 kollfir\u00f0ingum a\u0301 bo\u0301kasavninum. Pa\u0301ll var burturstaddur, so bro\u0301\u00f0urin Atli Gregersen handa\u00f0i bo\u0301kina, sum bygdarsavni\u00f0 nu\u0301 fer at vi\u0301sa fram saman vi\u00f0 gomlu urguni hja\u0301 Bernhardi Magnussen, sum savni\u00f0 eisini hevur i\u0301 var\u00f0veitslu."}, {"text_idx": "#000012", "text": "Misti fa\u00f0ir og allar beiggjarnar i\u0301 ba\u0301tsvanlukku"}, {"text_idx": "#000013", "text": "Bjarni Djurholm greiddi stutt fra\u0301 um langabban, Bernhard, sum var\u00f0 f\u00f8ddur a\u0301 Strondum i\u0301 1861. Hann gj\u00f8rdist l\u00e6rari 23 a\u0301ra gamal i\u0301 1884, og var i\u0301 fimm a\u0301r i\u0301 Hvalvi\u0301kar so\u0301kn, a\u0301\u00f0renn hann i\u0301 1890 flutti til Kollafir\u00f0ar, har hann giftist Oliviu Johannesen a\u0301 Todnesi."}, {"text_idx": "#000014", "text": "Bernhard kom fyri ti\u0301 o\u0301skiljandi vanlagnu at missa allar fy\u0301ra beiggjarnar sama dag, 8. februar 1889. Hetta var me\u00f0an hann var l\u00e6rari i\u0301 Hvalvi\u0301kar so\u0301kn. Tvey a\u0301r frammanundan doy\u00f0i systurin Su\u0301sanna, einans 20 a\u0301ra gomul \u2013 hon sat og seyma\u00f0i s\u00e6r bru\u0301\u00f0arkjo\u0301lan, ta\u0301 hon bra\u0301dliga datt um og var dey\u00f0."}, {"text_idx": "#000015", "text": "Tri\u0301ggir a\u00f0rir menn gingu burtur sama dag sum br\u00f8\u00f0urnir. Tveir vo\u0301ru systkinab\u00f8rn Bernhard og hin var pa\u0301pi teirra. Bernhard var sostatt raktur av sorg, sum fyri flestu man vera o\u0301skiljandi. Men fyri at fo\u0301ta s\u00e6r var alt a\u0301lit lagt i\u0301 hendurnar a\u0301 Honum, sum \u00f8llum valdar."}, {"text_idx": "#000017", "text": "Bernhard var sum nevnt b\u00e6\u00f0i deknur og organistur. Ta\u00f0 var hann i\u0301 heili 38 a\u0301r. Hann var sera stillf\u00f8rur ma\u00f0ur. Hann tosa\u00f0i li\u0301ti\u00f0 og einki um ta vanlagnu, sum hev\u00f0i rakt hann og hansara familju."}, {"text_idx": "#000018", "text": "Bernhard hev\u00f0i mong a\u0301litisst\u00f8rv. Hann var m.a. forma\u00f0ur i\u0301 forstandarskapinum fyri felagskommunurnar i\u0301 Nor\u00f0streymoy fra\u0301 1898, og forma\u00f0ur i\u0301 ny\u0301stovna\u00f0u Kollafjar\u00f0ar Kommunu fra\u0301 1913 og aftur fra\u0301 1918. Harafturat var hann i\u0301 mong a\u0301r fastur limur Nor\u00f0streymoyar valnevnd."}, {"text_idx": "#000019", "text": "Bernhard var avhaldsma\u00f0ur, og var ein av stovnarunum av Kollafjar\u00f0ar Totalavhaldsforeining."}, {"text_idx": "#000020", "text": "1931 fo\u0301r Bernhard u\u0301r l\u00e6rarastarvinum. Hann og Olivia h\u00f8vdu bygt s\u00e6r sethu\u0301s beint uttan fyri sku\u0301lan. Tilfari\u00f0 av hu\u0301sunum var av hvalast\u00f8\u00f0ini a\u0301 Sperm a\u0301 Signab\u00f8. Tey bu\u0301leika\u00f0ust har restina av \u00e6vini."}, {"text_idx": "#000021", "text": "Heimi\u00f0 vi\u00f0 Sjo\u0301gv, b\u00e6\u00f0i i\u0301 sku\u0301lanum og so i\u0301 ny\u0301bygdu sethu\u0301sunum, vo\u0301ru opin fyri \u00f8llum sum t\u00f8rva\u00f0u. Bernhard anda\u00f0ist 19. november i\u0301 1938 aftana\u0301 stutta sju\u0301kralegu. Olivia anda\u00f0ist 22. februar 1943."}, {"text_idx": "#000023", "text": "Niels Pauli Djurholm var ta\u0301 vor\u00f0in fyrstil\u00e6rari og var\u00f0 bu\u0301gvandi i\u0301 hu\u0301sunum. Niels Pauli var eisini kommunuskrivari, so hu\u0301sini blivu eisini kommunuskrivstova, og vo\u0301ru tey ta\u00f0 til a\u0301rsbyrjan 1971. Har var eisini eitt slag av bo\u0301kasavni \u2013 og var ljo\u0301s undir lonini, so var opi\u00f0."}, {"text_idx": "#000025", "text": "Niels Pauli keypti ti\u0301 hu\u0301sini vi\u00f0 Sjo\u0301gv i\u0301 1976. Solei\u00f0is komu sethu\u0301sini, sum Bernhard lat byggja i\u0301 1930, aftur i\u0301 familjuna."}, {"text_idx": "#000028", "text": "Bjarni Djurholm grei\u00f0ir fra\u0301 langabbanum"}, {"text_idx": "#000029", "text": "Bernhard Magnussen, deknur og organistur, vi\u00f0 lestrarbo\u0301kini"}, {"text_idx": "#000030", "text": "Vinarliga broyt ti\u0301nar kennifi\u0301la - og privatli\u0301vsstillingar fyri at si\u0301ggja hetta innihaldStillingar av farsporum"}]